L-għawwiema Andrew Chetcuti u Sasha Gatt jiksbu posthom għal Tokyo 2020 L-għawwiema Andrew Chetcuti u Sasha Gatt saru l-aħħar atleti li kisbu posthom f'Tokjo meta, bħala l-għawwiema l-aktar ikklassifikati f'Malta, ingħataw postijiet ta' Universalità bbażati fuq il-punti miksuba mal-FINA (Fédération Internationale De Natation). Chetcuti, li se jkun qed jirrappreżenta lil Malta fl-Olimpjadi għat-tielet darba konsekuttiva se jikkompeti fil-100m Freestyle. L-ewwel dehra tiegħu kienet waqt l-Olimpjadi tal-2012 f'Londra fejn poġġa t-tielet post fil-100m freestyle tiegħu. F'Rio, fl-2016, għamel it-tieni dehra Olimpika tiegħu. Sasha Gatt, li għand sittax il-sena se tkun qed tagħmel l-ewwel dehra tagħha fil-Logħob u se tkun l-iżgħar atleta Maltija li tikkompeti f'dan il-livell. Hi se tkun qed tikkompeti fl-avvenimenti ta' 400m u 1500m. Aktar kmieni din is-sena Gatt ikkwalifikat għall-Istandard Olimpiku B f'Malta meta għamlet ħin ta'17: 00.28, 21 sekonda biss barra mill-A Standard. Il-postijiet tal-universalità huma riservati għall-Kumitati Olimpiċi Nazzjonali li l-aqwa atleti taghhom ma kisbux ħin ta' Kwalifikazzjoni Olimpika. Il-Kumitati Olimpiċi jistgħu jinnominaw atleta maskili u femminili sakemm ikunu approvati mill-FINA biex jikkompetu. "Hekk kif nersqu eqreb lejn il-Logħob, Team Malta qiegħed jinbena bil-mod. Huwa ta' sodisfazzjon li tara l-kontinġent magħmul minn taħlita ta' atleti b'esperjenza Olimpika u atleti li qed jesperjenzaw l-Olimpjadi għall-ewwel darba" ikkummenta Julian Pace Bonello, President, Kumitat Olimpiku Malti. Il-Kontinġent Malti bħalissa huwa magħmul minn Matthew Abela (Badminton, Eleanor Bezzina (Sparar), Andrew Chetcuti (Għawm), Sasha Gatt (Għawm) u Yazmin Zammit Stevens (Weightlifting). Il-Kumitat Olimpiku Malti jittama li jħabbar xi ismijiet oħra fil-jiem li ġejjin hekk kif tintemm l-aħħar preparamenti tal-kontinġent.